Gandia finalitza juliol amb 134 actes multitudinaris i es consolida com a ciutat segura per a acollir grans esdeveniments
10 juliol 2024

## Gandia finalitza juliol amb 134 actes multitudinaris i es consolida com a ciutat segura per a acollir grans esdeveniments10 juliol 2024Última actualització: 10 juliol 2024

![](../gestion/img/267f6c3c534e311ad94b2f8e9370455c106ef099113fc7953d75bb7886e8f7d3.jpg)  
  

La **regidora delegada de Seguretat Ciutadana, Lydia Morant**, i el **comissari principal i cap de la Policia Local de Gandia, José Martínez Espasa**, han informat del **balanç** de les accions fetes pel cos de seguretat durant el mes de **juliol**.  
  
Aquest mes ha estat marcat per esdeveniments tan importants i multitudinaris com el **Pirata Beach Fest**; el final de **l'Eurocopa; les festes de Beniopa, Santa Anna, Benipeixcar, el Grau, etc.; l'exposició de La Caixa; el concert LOS40 Summer Live** o les múltiples activitats de la programació de **'Gandia a la mar'**, entre altres coses.  
  
_"D'entre els 134 actes que es van organitzar enfocats, sobretot, a l'oci, vull realçar el Pirata, ja que va suposar un desplegament policial enorme per previndre possibles delictes i regular la circulació. Destaque els vols de la unitat aèria del Fènix, que van servir per a controlar el trànsit, la presència policial als punts violeta i el bon funcionament que van tindre el Camí Segur i les bossetes d'objectes personals que repartirem entre el públic"_, ha explicat l'edil.  
  
Pel que fa a la sinistralitat, aquest mes es van produir 162 accidents de trànsit, 30 amb ferits lleus. Segons Espasa, _"és una xifra positiva perquè, encara que a juliol hi ha hagut més trànsit, el nombre és menor que el del mes anterior"_.

  
D'aquests, 13 han tingut implicació de vehicles de mobilitat personal, amb 3 ferits lleus. A més, es dugueren a terme 9 actuacions per delictes contra la seguretat viària a causa del consum de l'alcohol i les drogues.  
  
_"En juliol no vam tindre cap campanya amb la Direcció General de Trànsit, però sí que intensificarem la nostra gestió del tràfic per les vacances"_, ha assenyalat el cap de la Policia Local.  
  
Pel que fa a les accions administratives, el programa de l'Agent Tutor va tindre un total de 25 intervencions, mentre que en l'apartat de la convivència ciutadana es van fer un total de 117 actuacions relacionades amb sorolls i molèsties (56), botellots (27), etc.  
  
A l'apartat de la seguretat ciutadana, destaca el treball de les unitats de districtes, la Gessamí, i la Kalos, que van intervindre en 33 avisos per baralles i en 23 delictes de violència de gènere.  
  
D'altra banda, es van atendre 592 cridades al 112, i 1.433 telefonades al mateix telèfon de la Policia Local. _"Aquest últim nombre tan elevat es deu al fet que, tant ara com al mes de juliol, Gandia està i estava en plena temporada alta estival i turística"_, ha comentat Espasa.  
  
Finalment, els agents van dur a terme 109 serveis humanitaris relacionats en ajudes a la gent gran o a persones desorientades, o xiquets i les xiquetes que es perden quan estan a la zona de la platja.

[Twittear](https://twitter.com/share)